Osijek Express

Krežmin ciklus: U KD Franjo Krežma Zagrebačka filharmonija!
2024-10-12 20:00 - 23:00 (Europe/Zagreb) | KD Franjo Krežma
Krežmin ciklus koncerata već ove subote, 12. listopada s početkom u 20.00 sati donosi vam još jedno koncertno gostovanje, još jednog priznatog hrvatskog orkestra. Ovaj put riječ je o Zagrebačkoj filharmoniji koja će pod ravnanjem maestra Ivana Josipa Skendera prvi put nastupiti u Dvorani Franjo Krežma u sklopu svoje Slavonske turneje.
Na programu subotnjeg koncerta svima je dobro poznata Mozartova uvertira operi Figarov pir, kao i najslavnije Schubertovo remek – djelo Nedovršena simfonija u h-molu.
Svoju osječku praizvedbu upravo na ovom koncertu imat će skladba Intuitivne imaginacije nagrađivanog osječkog skladatelja Matka Brekala.
A solist na trubi, prvi trubač Zagrebačke filharmonije, Mario Lončar, izvest će Koncert za trubu i orkestar Johanna Baptista Georga Nerude, vrsnog češkog violinista i skladatelja koji je kao jedan od najcjenjenijih glazbenika svoga vremena dobio nadimak – „Češki Vivaldi“.
Sjajan koncertni program, u izvedbi vrhunskih glazbenika Zagrebačke filharmonije pod dirigentskim vodstvom Ivana Josipa Skendera, te uz solistički nastup virtuoznog trubača iz redova orkestra Marija Lončara bit će glazbeni užitak za subotnje večer u Osijeku.
U sklopu svoje slavonske turneje Zagrebačka filhamonija nastupit će i u Đakovu (9.10.), Vinkovcima (10.10.), Vukovaru (11.10.), Osijeku (12.10.) te Slatini (13.10.)!
Koncert u Osijeku je bio dar pretplatnicima Krežminog ciklusa ( 9+1 koncert), a preostale pojedinačne ulaznice mogle su se preuzeti besplatno na porti Kulturnog centra. Ulaznica više nema. Ulaz bez ulaznice (pretplatničke ili pojedinačne) neće biti moguć.
Subota, 12.10.2024./20.00 sati/ Dvorana Franjo Krežma
KREŽMIN CIKLUS
ZAGREBAČKA FILHARMONIJA
IVAN JOSIP SKENDER, dirigent
MARIO LONČAR, truba
Wolfgang Amadeus Mozart: Figarov pir, uvertira
Matko Brekalo: Intuitivne imaginacije, novo djelo
Johann Baptist Georg Neruda: Koncert za trubu i orkestar
Franz Schubert: Simfonija br. 8, D 759, Nedovršena

Otvara se koncertna dvorana Franjo Krežma! Otvaraju orkestar HRT-a, Brevisice…
2024-09-25 - 2024-09-28 | Kulturni centar
– Otvorenje Dvorane Franjo Krežma događaj je od povijesne važnosti za grad Osijek. Gradnja koncertne dvorane događa se jednom u sto godina i pripadnici smo generacije koja će tome svjedočiti. Bit će to četiri uzastopna dana proslave umjetnosti u Osijeku, tijekom kojih kojih će umjetnici obilježiti svoj (novi) prostor, umjetnička djela ga dupke ispuniti od predvorja do krova i nazad(!), a publika udahnuti život u njega – objavili su jasno i glasno iz KC-a, nižući kako će Osijek obilježiti ovaj trenutak…

Sinoć smo već imali Live performans „From zero to one“ hrvatske plesne umjetnice s nizozemskom adresom Valentine Lacmanović, koja je plesom, pokretom i snažnom simbolikom odvrtjela krug početka i kraja završetka radova na dvorani, prvi ulazak umjetnika u prostor…
– U četvrtak, 26.9. s početkom u 19.00 sati u sklopu Svečanosti otvorenja dvorane, otvara se samostalna izložba „Memento“ talijansko-brazilskog arhitekta i umjetnika Viniciusa Libardonija – nastavlja KC i opisuje…
– Izložba je to koja istražuje sudbinu poslijeratne poljske modernističke arhitekture, prikazujući ikonične građevine kroz monokromatske otiske na papiru. Libardoni prikazuje ove nekoć monumentalne i slavne građevine u distopijskim krajolicima, reflektirajući njihovo propadanje i nestanak. Izložba poziva posjetitelje na razmišljanje o očuvanju baštine. Serija radova je hommage arhitekturi prošlog doba, ali promišljanje o očuvanju monumentalnih struktura kao odgovornost prema budućim generacijama koje imaju pravo na bogatstvo povijesnih slojeva u svojoj okolini.

– Izložba ostaje otvorena sve do 12. listopada u Galeriji Kulturnog centra, a ulaz na otvorenje i izložbu je slobodan.
A onda…
– U petak, 27.9. s početkom u 20.00 sati centralnu svečanost otvorenja Dvorane Franjo Krežma uveličat će Simfonijski orkestar Hrvatske radiotelevizije pod ravnanjem svog šefa dirigenta Pascala Rophéa te tako, zajedno s pijanistom Konstantinom Krasnitskim koji će Rahmanjinov 2. koncert za klavir i orkestar izvesti na novom Yamahinom koncertnom klaviru, pokazati sve mogućnosti novog koncertnog prostora koje Osijek dosad nije imao, a Dvoranom Franjo Krežma konačno dobiva.
– Posveta Franji Krežmi, osječkom violinskom virtuozu po kojem je Dvorana dobila ime, a kojeg je čak i veliki Giuseppe Verdi prozvao nasljednikom Paganinija, na najljepši mogući način bit će iskazana izvedbom njegova Scherzina u interpretaciji mladog osječkog glazbenika Zvonimira Krpana u pratnji Domagoja Guščića na klaviru.
– Osim Rahmanjinova i Krežme, na koncertnom programu koncerta Otvorenja je i orkestralna suita iz baleta Žar ptica Igora Stravinskog.

– Tradicija izvrsnosti zborske glazbe i zborova u Osijeku nadaleko je poznata pa je zato drugi koncert u sklopu Svečanog otvorenja, u subotu, 28. rujna s početkom u 20.00 sati, posvećen upravo tom dijelu glazbenog stvaralaštva. Vokalni ansambl Brevis pod ravnanjem njihove umjetničke voditeljice i dirigentice Antoanete Radočaj Jerković uz klavirsku pratnju Davora Dedića i operne soliste praizvest će djela hrvatskih skladatelja Tomislava Uhlika i Brune Vlaheka te Davora Dedića na temu Branka Mihaljevića, posvećene upravo VA Brevis, dirigentici Jerković i napisane za i u povodu svečanog otvorenja nove koncertne dvorane kojom ne samo Osijek, nego i Hrvatska postaje bogatija za još jedno istinsko glazbeno i kulturno središte. Program koji slavi hrvatsku skladateljsku baštinu te čuva i njeguje zborsku tradiciju na ovim prostorima upotpunit će i izvedbe antologijskih djela hrvatske zborske literature ( Papandopulo, Bukvić, Zlatić…) za ženski zbor koje je Vokalni ansambl Brevis izvodio na brojnim koncertima u Hrvatskoj i inozemstvu.
– Ulaznice za drugi koncert u prodaji su na porti Kulturnog centra Osijek (pon-pet 8-16 sati) ili online, putem sustava prodaje Core Event ( core-event.co)
– Program otvorenja donose vam Grad Osijek, Ministarstvo kulture i medija Republike Hrvatske, Kulturni centar Osijek te Osječko-baranjska županija.
Foto: Grad Osijek (arhiva)
